آزمانک۔ مادام ۔ آزمانکار : شرف شاد
دوسال چارمَاہ ءُ چندےروچ انت کہ منی نام ڈیزی انت-اے نام منا میانی قدّ ءِ جان ءَ پُرّیں جنین میکلین ءَ داتگ- میکلین ءَ پیسر وھدے من الجاہلی ءِ دمکاں چو شبرہیں مِنڈاں وئیل اتاں،گیشتر لاپ ءِ چارینگ ءَ مَچّانی سرا کار کنوکیں بلوچانی دوارجاہءَ شُتاں کہ اودا باز کم منا لاپ ءِ سیر ءَ ورگ رس ات- کساس ہمنچوکہ یک شُدیگے ءَ چہ دومی شُدیگ ءِ کاسگ ءَ رسیت- آ روچاں منی نام پشّی یا پشّو اَت-
وشّ اندامیں میکلین ءَ نزّیکیں مردماں دوستی ءَ آ مَارگی ءِ نام ءَ توارکت- بُنیاد ءَ آسٹریلیا ءِ نشتگیں مَارگی العین ءِ توام اسپتال ءَ گائنا کالوجی ءِ ڈپارٹمنٹ ءَ اسپیشلسٹےءِ باوست ءَ کار ءَ ات-کالج ءِ زمانگ ءَ گوں وتی ھم مکتبی ءَ عشق ءَ پد گوں آئی ءَ سانگ کتگ ات بلے چار سال ءَ رند، پہ آئی ءَ گنوکیں البرٹءِ نگاہ کم کم ءَ بدل بوتنت-وشرنگ ءُ دلبریں مَارگی ءَ نگاہانی بدل بئیگ سگّ اِت نہ کت ءُ آسر سُہن ءُ مُھر ءَ رس ات بلے عشق ءَ وتی نشانی دو بچکّیں زھگ ءِ دروشم ءَ یلہ دات- البرٹ ءَ انچوکہ گوں عشق ءَ کار نیست ات ھمے وڑ ءَ گوں عشق ءِ نشانیاں ھم کار نہ داشت-
مَارگی ءَ دومی سانگ نہ کت کہ زہگ زند ءِ تنگی ءُ ترْپشیاں دُور بہ بنت-زھگ داں کسان اتنت، مات ءِ گْورا اتنت-مزن بیت انت-بنی ہند آسٹریلیا ءَ واتربیت انت-بس ماہانی سرا فون ءِ یا انٹرنیٹ ءِ وسیلہ ءَ ھال ءُ اھوالے کت-گپ ءُ رپّانی گُڈسرا” I love you mom ،،گشت ءُ وتی ڈُبّہ ءَ آزات بیت انت-
کدی کدی بیگاہانی وھد ءَ مَارگی وتی لوگ ءِ بالکونی ءَ گوں شراب یا بئیر ءِ گلاس ءَ نشت-دگّ ءِ سرا روکیں قندیلاں روک روک ءَ چارانءَ وھدے آوتی زھگانی مولماں زُرت، گڑا گریوان ءَ گوں وتا گشت ئےِ” داں منی زھگ ھمدا اتنے، اے لوگ زندگ ات، گوں زھگانی آسٹریلیا ءَ روگ ءَ اے لوگ مُرتگ، اے لوگ ءِ مَرگ منا ھم ناگتیں مَرگے کُشیت-،،
مَارگی ءِ لوگ الجاہلی ءِ ،زھگانی اسپتال ءِ پُشت ءَ، شُونزیں رنگ ءِ یکّیں ڈیزائن ءَ بستگیں چہ ھما ڈؤلداریں ماڑیاں یکّےاَت کہ معترض ءَ رؤکیں دگّ ءِ کش ءَ براہداری ءَ بستگ اتنت-اے سرکاری لوگ سرکار ءَ پہ مزن مزنیں اُگدہانی سرا کار کنوکیں مردماں الاٹ کتگ اتنت-من بازکم اے لوگانی نیمگا شُتاں-اے وڑیں لوگانی مردمانی ھر چیز سَکّ کم ڈنّ ءَ زاھری کنت-انچو آیانی مھر….. زندگی ءِ داب ءُ دروشم… درست راز ءِ تھا چیر ءُ اندر انت- ھمے وڑ ءَ آہانی چُلّ ءِ ورگ ھم باز کم ڈنّ ءَ دراتک انت-
یکروچے ،الجاہلی ءِ بلوچانی ،چُلّ جاہ ءَ ،لاپ ءِ سیر ءَ ورگ نہ رسگ ءَ رند من بُو کشّان ءَ ھمے ماڑیانی نیمگا شُتاں ،مَارگی ءِ لوگ ءِ دپ ءَ کسانیں کچرہ ءِ ڈبّہ یے ءِ تھا لھتے ورگ مان اَت ،من ھمے ورگاں گوں دلگوش اتاں کہ مَارگی ءِ چمّ پمّن کپتنت-آ وتی بالکونی ءَ شپ ءِ نہنگام ءَ گوں شراب ءِ گلاساں نشتگ ات،گوں منی گندگ ءَ آئی ءَ وتی چم منا سَکّ داتنت، آئی ءِ چماّنی تھا مھر ءِ بے کساسیں گرمی یے ات-چشیں پُرمھریں نگاہ بازوھد ءَ منی سرا کپتگ ات-بلے ھُشکیں نگاہانی گرمی کجام درد ءَ وارت- مھر…. شُد… دو جتائیں جنجال اَنت- دو جتائیں آسر-
مُپت ءَ گُشنت کہ دنیا جیڑہانی بُنجل انت-دنیا ءِ بس دوجیڑہ اَنت- یکے شُد…. یکے مھر….! کہ دردمندیں دلاں نزّیک ھم کارنت،دور ھم برنت- منا شُد ءَ گوں آئی ءَ دُچار گیتک-آ مھر ءَ گوں من پیوست کت-مھر ءُ شُد کہ دوجتائیں جنجال انت…. دو جتائیں آسر-اینچو دیگری ءَ ابید برےبرے وت ماں وت انچو دچار کپنت کہ آہانی سیمسرانی گیشّینگ چہ وس ءَ ڈنّ بیت-
پدا من ھرشپ، مَارگی ءِ لوگءِ دپءَ سرے جت-اودا ھروھد ءَ چہ منی اُمیت ءَ گیش ورگ ھست اَت-میزاں میزان من وتی بُندر ہمودا کت،پدا گوں مَارگی ءَ منی انچو دوستی بوت کہ آئی ءَ وتی پجاّروکاں گوں پجاّروک کنائینگ ءِ وھد ءَ منا وتی نوکیں “فیملی ممبر،، گشت ءُ منی نام ڈیزی ایرکت-من ءَ آئی ءِ لوگ ءَ ھرجاگہ وپسگ ءِ ،نندگ ءِ ترّگ ءِ اجازت ات-وھدے آ لوگ ءَ نہ ات،من ھچ وڑیں بیران کاری نہ کت، پرچا کہ مَارگی ءَ منی ورگ ءُ چرگ ءِ وت ہمنچو ھیال داشتگ ات کہ دُزّی دازی ءِ ھاجت نہ ات-ھمے وڑ ءَ منی ءُ مَارگی ءِ روچ ءُ شپ ہواری ءَ گْوزان بیت انت-شپانی نیمءَ،آئی ءَ شراب وران ءَ، پَکتگیں گوشتانی ھَڈ منی دیما دَؤر دارنت-من وردن ءَ پد آئی ءِ پادانی دیما آلیٹی وارت-اے وڑ ءَ دو تھنائیں مجلس ٹہہ اِت…. دو. مجلسیں تھنائی….. –
مَارگی پُرمھریں جنینے ات-آئی ءِ ھمے پُرمھریءَ آ سَکّ دوستناک کتگ ات-آئی ءِ سرزاھریں زند سک سادگی ءَ گْوزان ات-آئی ءِ لوگ گْونڈیں ماڑی یے ات-یک ورگ جاہ یے ات-دو حمام اتنت ءُ یک چُلّ جاھے-اے لوگ پہ یک ءُ تھنائیں مَارگی ءَ سکّ مزن ات-منا ءُ مَارگی ءَ ابید اگاں لس روچاں اودا ساہدارے گندگ بوت گڑا لین ات، لین فلپائنی جنکّے ات کہ مَارگی ءَ پہ لوگ ءِ چلوپگاں داشتگ ات-آ بس سباہ ءِ سرا اتک،شُشت ءُ شود ، رُپت ءُ روپ ءَ رند شُت-ورگ مَارگی ءَ گیشتر وت جوڑکنت-اے ھم بگند ئے وتی تھنائی ءَ مشکول کنگ ءِ جُھدے ات-
کار ءَ رند مَارگی ءِ گیشتر وھد آئی ءِ وابجاہ ءَ گوست-وابجاہ ءَ کسانیں شیشم ءِ پلنگے ات-یک سینگارجاھے کہ آئی ءَ چہ مَارگی ءَ بُستریں آدینکے پِراَت-یک نیمگے کباٹے ءِ تھا ٹی وی ءُ ڈی وی ڈی پلئیر ایر اتنت- پلنگ ءِ سرین ءَ یک کسانیں ٹیبلے کہ آئی ءِ سرا مَارگی ءِ لیپ ٹاپ، موبائل، گھڑی ءُ لھتے کتاب کہ آ گیشتر جاندارہی ءِ بابتا دَرآیؤکیں ماھتاکانی نوکتریں تاک اتنت، ایر اتنت-ھرچیز صافءُ سلّہ ات-سادگ ات-آئی ءِ اوتاک چہ آئی ءِ جند ءِ عمرءَ سَک کسان گندگ بوت-ھرچیز ءِ کسان ءُ تازگ تازگ گندگ بئیگ ءِ سبب بگند ئے ہمیش اَت کہ مَارگی ءِ تھا ھمے مارشت ورنا بیان اَت کہ آ پیر بوآن انت-
ھپتگے دوروچ یک شمبے ءُ دوشمبے آئی ءِ چھٹی ات-یک شمبےءَ آ سُھب ءَ مھلہ پاداتک-دراہیں لوگ چنڈت چو آدینک ءَ کت-جان شُشت- سپائیں گُد گورا کت-وشیں بُو جت- صناعیہ ءَ چرچ ءَ شُت تاھت ءُ عبادت ءُ پادری ءِ کمّیں شول کشّیں یک شمبے ءِ گُشتانک ءَ رند بے وھد ءَ چہ أود ءَ واتربوت-لوگ ءَ ٹیلی فون ءِ دیما نشت-یک یک ءَ وتی دراہیں دوست ءُ دزگُھار ترانگ ءَ پَرّینت اَنت کہ شپ ءَ آدرست آئی ءِ دعوت ءَ انت،بیا انت ھما پارٹی ءَ بھر بزیر انت کہ آئی ءِ لوگ ءَ برجم بیگی انت-
شپ ءَ وڑ وڑیں رنگ ءُ دروشم ءِ دہ ءُ دوازدہ مردم آئی ءِ لوگ ءَ اتک- فرانس، انڈیا، آسٹریلیا، فلپائن ءُ پاکستان ءِ وڑیں ملکانی مردم آہانی تھا ہواراتنت-ناچ ءُ سُھبت بوت- شراب ءُ بیئر ءِ ہوراں گْورت-پچیں چمّ نزّ اتکنت-میداں کوپگاں چنداں یک ءُ دومی ءِ توسیپ اش کت-نوک تریں Painting بگرداں گُدانی فیشن ءِ گپ بوت-اگاں گپانی تھا جُہلانکی اتک-اُستمانی سیاست ءِ بابتا گپ ءُ تران کت-ڈاہ ءُ شور بوت-چرّا گُرّا بوت-داں شپ ءِ تھا بام ءِ رنگ درا بیت انت-
مَارگی ءَ اے وڑیں وھداں وتی دیمءِ سرا میک اپ ءِ دون دوسری گیش کت-دراہیں ملگور گوپت ءُ سرا بُل کُتنت-شوقیں ءُ ترپوکیں گُد گْورا کت-چہ اُم القوین ءِ وائن اسٹور ءَ ھاس پہ ھمے وڑیں وھداں بھا گپتگیں قیمتی شراب مہمانانی دیما دات-پہ میکڈونالڈ ءَ آرڈر داتگیں ورگ وارینت-چو جنگل ءَ ترّوکیں کسانکیں آسکلُکے ءَ ترْدان ءُ ترْسان ءَ تچانی ءَ اوتاک ءِ اے سر ءَ داں آ سر ءَ شُت ءُ اتک-
آئی ءِ زند بے سوبیانی یک دراجیں داستانے ات-جود ءَ گوں دو نُنکّیں زہگ ءَ آ تھنا اشت ءُ شت-زہگاں گوں ورنا بئیگ ءَ آ وئیل کتگ ءُ وتی وتی راہاں شُتگ اتنت-اے گپ ءَ ھچ شکّے نیست ات کہ وھد چہ آئی ءِ دست ءَ درآیان ات-وھد ءَ را وتی گرفت ءَ آرگ ءِ بے سوبیں جُھد ءَ آئی ءَ چشیں مجلس ٹہینت انت-وتا پہ زور وشدل ءُ شادان زاھرکت- دروشم ءِ سرا عمر ءِ کم ءَ چہ کم اثر زاھر بہ بنت؛ ،میک اپ جت-لوگ ءِ ھرچیز ساپ ءُ پہ وڑ ایرکت- مَارگی ءِ دلبریں سپا چہ ھمے درستیں چیزاں جلشکت-آئی ءِ اے رنگیں جُھد ءُ کوشست دیست انت کدی کدی منی دل ءَ ھم ھمے واھگ ءَ جہہ جت شالا مَارگی وھد ءَ وتی گرفت ءَ آرگ ءَ سوبین بہ بیت-آئی ءِ مادری مھر ءُ مھبت ابدمان بہ بیت-
بِل کہ منا اجب لگ ات-مَارگی چو پرچا وتا وت رد دئیگ ءَ انت-وتی سنگینی ءَ ارزانی ءِ دستاں بنا دئیگ ءَ انت-آوتی پُرمھری ءُ سیگنی ءَ گیشتر براہدار انت ،بلے اے منی ھیال اتنت-آئی ءَ وَ بس تھنائی گلّینگی ات-ھرچی اے وتا وت رد دیگ ءِ اے لئیب وش ات-مَارگی کہ یک ءُ تھنا ات-ابیتک ات-اگاں آئی ءَ چہ زندمان ءَ لھتے ساھت دُزّی کت گڑا چے پرکے کپت-من اے گپ ءَ الّم اتاں کہ آئی ءَ سربر ءَ تُری ھرچی بہ کتیں-وتا بز ءُ بخملیں گُدانی ستر ءِ تھا چیر بہ داریں-وتی دیم ءَ میک اپ ءِ دونے بہ سینگارتیں-بلے آوتی اندر ءَ ھما مَارگی ات-سادگ ءُ پہک دل-پُرمھریں دلے ءِ بانُکیں-
بام ءِ درائیءَ مجلس کُٹّ ات-دراہیں مہماناں شراب ءِ ملار ءَ، مَارگی گُلائش کت-مَارگی ءَ آہانی پیشانی ءُ گُبّ بوست انت-آئیارا مَادام، مات ءُ بُزرگیں مات ءِ نام دات-گوں نیم خماریں چماّں تترّوکیں پادان دیوال ءِ کش ءَ داران پدانکاں ایرکپان بوت ءُ وتی وتی لوگاں شُتنت-مَارگی گوں ھُشکیں شیشگاں،گلاساں،سازءِ چنگ چنگ، ورگانی ایران ءُ کاگداں منت-ھرکس ھرکس بوت-مَارگی ءَ سازبند کتنت-لوگ ءِ دل ءَ شنگتگیں کچرہ،کچرہ دان ءِ تھا دَؤر داتنت- وت چو گْوازی بباداتگیں لئیبی ءَ صوفہ ءِ سرا کپت-یک ءُ تھنائیں لوگے ءِ تھا کسانیں وھدے ءَ مجلس ءُ مراگہ ءِ ڈاہ ءُ شور چو چراگ ءَ روک بعت پدا ھما کساسیں بے تواری ءِ تھاری ءَ مانشانت کہ مدامی ات-مَارگی آئی ءِ بھر ات ءُ من آئی ءِ شاھد-
پدا مَارگی پاداتک-کسان کسانیں گام زوران ءَ وتی وابجاہ ءِ اوتاک ءَ شُت-اوتاک شرّے ءَ بند کت-وتی زھگانی دوئیں عکس کہ مدام آئی ءِ سینگار میز ءِ آدینک ءِ دیما ایراتنت- زُرت داں دیراں آ گوں گیلوتگیں چماّں چارِتنت-پدا آہانی چُکّ اِت- وتی موبائل ءَ باری باریگ ءِ سرا فون کت-چہ دیاّنیں ربّ ءَ آہانی وشّی ءُ سلامتی ءِ اھوال گپت انت- پدا ھردُکان ءَ I love you گشت ءُ ٹیلی فون بند کت-
منا مَارگی ءِ ھمے داب سَکّ دوست بوت-آئی ءَ ماں ٹیلیفون ءَ گوں زہگاں گپّ ءُ تران ءِ وھد ءَ ھچ وڑیں حق نہ لوٹِت، آہان ءَ آزاد اشت-پہ آہاں وتی نا تاھیری ءُ دردانی درشان نہ کت،بس پہ آہاں وشی ءُ شادانی ءِ دعا لوٹ ات-
پدا آدینک ءِ دیما نشت-روک روک ءَ وتی دیم چارت-وتی گُبّ ءُ انارکانی سرا ،جہل ءَ زنوک ءِ چیر ءُ گردن ءِ کِرْچکانی سرا دست پِر مُشت-پدا وتی بدن ءِ دراہیں گُد کشّت انت- برہنگ ءَ مزنیں آدینک ءِ دیما اوشتات-وتی بدن ءِ یک یک آزایے ہیرت ہیرت ءَ چاران ءُ آہان ءَ دست پِرمُشان کت-داں دیراں آدینک ءِ دیما چو وانگیں بُتے ءَ اوشتات- اوشتگ اوشتگ ءَ آئی ءِ سرجمیں اندام ءَ لرزگے کپت-آسکی دیدگانی تھا ارس اوژناگ ءَ لگّت انت-پدا گُشاد دیگ ءَ چہ وتی جاہ ءَ چست بوت پلنگ ءِ سرا کپت-سرجاھے دیم ءِ سرا ایر کت-ھُلک ھُلک ءَ گْریوگ ءَ لگّت-یک انچیں بادشاہے ءِ وڑ ءَ کہ آئی ءِ تھت ءُ تاج تاراج بیتگ انت-
ماھتاک بلوچی ستمبر 2010
٭٭٭٭٭٭٭٭٭٭
گوں طارق پشُّکانی ءِ منتواری ءَ